श्रीमती अनुरिमा शर्मा
नोनी हो काली भिनसरहा हे फूलेरा पूजा करते साठ फरहार बासी खाए बर आहूं, तुम्हर भऊजी मन हा रोटी-पीठा बना के राख देहें। अमसिया काकी के अतका काहत होइस के जामा अऊ बाला के मन हा गदगद होंगे काबर कि ओमन जानत हें अमसिया काकी ह अतका पेट भीतर लें मया करकें ओमन ला तीजा के बिहान दिन बासी कहि लव के फरहार दूनों खाये बर बलाथें, अऊ जब हमन ओखर नेवता पाके डेहरी भीतरी अमाथन त हमूमन ला काकी के घर-दुआर ह निक लागथे, मार छनछन ले ओखर रंधनी ह छोहा पार के लिपाये रहिथे, अंगना परछी ह चकचक लें औंठियाए, पोंछाए रहिथें, कपाट बेड़ी मन मार रग-रग ले तुरते के तेल-वारनिस लगे कस रहे रहिथे। फेर काकी ल हमन कभू हक-खाए कस नहीं पाए, हमर जाए के आघुच कुआ बाल्टी ले हेरे पानी ल गगरी अऊ हंऊला म तोप ढांक के राखे चूल्हा के आगी ल तीर के मुंधरहा च ले भिनसा पानी बना के मढ़ाए, अगोरत रहिथे। जाते हमन ल भिनसा ल डार के देथे, अऊ जतका देर ले भिनसा पानी नई पीयें राहन तलघस ले काहत रहिथे, 'बेटी हो आघू इहि ला मुुंहु म तुलसी पान डार के पियव, ऐखर ले टोंटा ह नई छोलाए।Ó फेर इही काकी ल देखत जामा ह गुने ल लागिस कि कइसे ओमन अपन नान्हेपन म आठें मनाये के बिहान भए लें इही अमसिया काकी ल अपन भाई-भतीज के अगोरा लेवत देखेे हे अऊ कहूं काकी ल ओखर अंतस जाने बर कोनो पूछ लैं, कि काकी तोला तो परिहारों घलो अइसने हे अगोरत देखे रहेन तभो तोर भाई ह नई आए रहिस। येला सुनते ओ हा मार मुच ले हांस के कहि देवय, 'आने बछर कोनों काम-बूता म फंदा गे रिहिस होही, फेर एसो म आही। बछर के इही सुनत-सुनत ओ मन काकी ल मोटियारी ले सियनहिन होवत देखे रहिन। बात परे म गंवई के ओखर जमाना के जंवरिहा माई लोगिन मन ह गोठियावैं, कि 'अमसिया काकी ह जब नेवरियां बिहा के आए रिहिस तब डोला-परछन के बाद जब बैलागाड़ी ले उतरिस तब अइसे लागिस जानो-मानो सोझ्झे लछमिन दाई ह लकलक ले आए हे। रंग म सांवर रहय फेर नाक-नक्शा ह देखे के लइक रहाय। तहां अऊ बतावयं कि काम-बूता ह ओला भारी उसरय, ओखर जांगर के पार ल कोनो आने बहू-बेटी मन नई पा सकयं फेर जब पठोनी आए के बाद पहलइया तीजा ह नजदीक आए ल धरीस तव निच्चट मरही बरोबर ओखर चेहरा-मोहरा ह दिखे ल धरलिस। आठे ल मना के गांव के जम्मो बहू-बेटी मन हा जब ओरी-पारी अपन-अपन लेवाल संग आए-जाए ल लागिन। तभो ले उही बखत नेवरिया बहू आए अमसिया काकी के अगोरा ह नई सिरइस, पोरा के दिन ले नांदिया-बइला के भोग परसाद बर ठेठरी-खुरमी बना के टीपा-टीपली म धर डरीस। उही संदूक में तीन ठिक लुगरा-पोलखा अऊ साया ल घलो घिरिया के इस्तरी करे बरोबर राखे रहय। फेर पोरा पटके जाए बर जब बहिनी बेटी मन ओरियाए लगिन त काकी ह कइसनो अटका लगा के कुरिया भीतरी रेंग दिस। ओती करू भात के दिन आगे फेर ओखर लेवाल के कोनो सोर पता नई आइस फेर उही बेरा म जब मइके आए बेटी मन पूछत-पूछत ठठ्ठा घलो करे लागिन कि भौजी तोर लेवाल ह कतका बेरा आही कहूं रद्दा के तीर तखार के भूलन कांदा ल तो नई खुंद परीस होही। अइसन, रंग-रंग के गोठ ल सुने बाद घलो अमसिया काकी के आंखी ह नई डबडबाइस अऊ इही कहिके ओमन ल चुपे करा दय कि सांझ-रात ले भाई ह आही अऊ नहीं तव कोनो न कोनो ल मोला लाने बर कका ह तो पठोहिच। फेर जइसन कि वोला भीतरे-भीतर जनाए बरोबर होगे रहाय। ओखर न लेवाल ह आइस अऊ न तीजहा-बर लुगरा। रद्दा देखत मंझनिया ले संझा अऊ फेर रतिहा होगे ततके म काकी के घर तीर के पारा म आए बेटी मन ह पूजा थारी म लुगरा, नरियर, दिया-बाती धरे-धरे फूलेरा पूजा करे बर शंकर के मंदिर म ओरियाए ल लागिन तब अमसिया दाई के उतरे रूप ल देख ओखर सास ह किहिस, 'बेटी तेंहा मोला आज ले ससुरार के संगे-संग मइके के महतारी घलो जान। अमसिया काबर कि तेहा मोर बेटा के पाछू म बिहाए आए हस। तौ तहुं ह मोर बेटी आस, ऐखरे सेती आज ले तेहां इहे करूभात मानबे अऊ फरहार करबें अऊ तोर तिजहा बर जे लुगरा मन आही तेला मोर खोली म राखे पेटी ले हेर के लेआ।Ó अइसन कहिके अपन अछरा म बांधे कुची ल छोरके अमसिया काकी के सास ह ओखर हाथ म धरा दीस, अपन सास के अइसन गोठ अऊ ओखर पाछू के मया ल देखके अमसिया काकी के आंखी डाहर-ले मार तर-तर आंसू ढूले ल धरलिस, अऊ तहां ले आज नवा महतारी बने अपन सास ल आही-बांही भीतरी पोटार के किहिस- 'दाई मैं हा तो महतारी काला कथे कभू नई जानेव, बाबूच ह महतारी अऊ बाप दूनों के मया अऊ दुलार दिस। फेर करम के लेखा ल कोनो नई टार सकय इही के चलते एक दिन बाबूू घलो ह गांव के कोटवार कका ल मोला संऊप के जिनगी ल हार दिस अऊ सरग रेंग दिस फेर ऐती मोर करम ठठा गे काबर के कोटवार कका बेटा-पतो ल मैं ह फूटे आंखी नई सुहावत रेहेंव तभो ले कका के मया पाय के दिन भर घानी कस बइला पेरावंव अऊ भाई-भऊजी ल फूलोए म लगे रहव रेढ़ के बूता काम करवं तब कहुं, पेज बासी मिलय, कका ह इही सब ला देखत उमर होते मोर हाथ ल पिंवरा के गंगा नहाए बरोबर होगेे। ओखर लाचारी के आगू म मैं हा बिन मुंह कस रहिगेंव, तभौ ले सूने हाववं कि मइके के चिरई, कुकुर बर घलो मया लागथे त तो फेर मोर कका के परवार ह एक जनम के माने नता हरय अऊ एखरे सेती आठें मनाते लेवाल के रद्दा देखे ल धरलेंव, फेर अपन मन ल मढ़ा डरेंव इही संसों म, कि जतका भाग म रिहिस वतका मिलगे, अब काबर मन ल छोटकुन करवं तभे जामा, बाला चलो न नोनी हो, फरहार बासी खातेव त महूं ह अपन मुंहु म गंगाजल डारतेंव।Ó दाई के ये हांक ह जब मोर कान भीतरी जनइस त हड़बड़ा के सिंग कपाट के बेड़ी ल हेरे ल धरलेंव, अऊ बाला के संगे दुआरी के आट ल लकर-धकर नहाक के अमसिया काकी के घर म दूनो झिन संगे हमाएन, काकी ह मया करके हमर मन बर लपेटा इढहर कढ़ी, तिखुर अऊ आने रोटी-पीठा समेत जतका खाए-पिए के जिनिस बनाए रिहिस तेला परोस देइस तभे थिरइस। फेर हमर फरहार-पानी करत ले, झट हमर मन बर लाने लुगरा ल भुजा म डार के एक-एक ठिया रुपया अऊ सेंदूर पुडिय़ा ल हाथ म धरा दिस। तभे मैं अऊ बाला दूनो झिन सलाह करके काकी बर पातर आछी के लाए लुगरा अऊ कका बर लाए कुरथा कपड़ा ल झोरा भीतरी ले निकालेन अऊ संगे काकी के देह म डारे ल धरेन त काकी ह कथे- 'बेटी हो मानदान घर के लुगरा पाटा ल झोंक के मैं ह पाप के भागी नई बनव, इहीं पायके ऐला झोराच म धर देंव। काकी के गोठ ल हमन नई सुनत हन तइसे मिटकाए कस करके, काकी ल किलोली करे ल धरलेन अऊ सल्लग केहे ल लागेन- 'हमन ल महतारी मान के ले ले न काकी, काबर कि बेटी ल घलो मइके कहिथें। अतका सुनते मानो काकी के आंखी के आंसू हर अपन हुंकारू दे ल धरलिस अऊ झर-झर टिपके लागीस। फेर हमन का देखथन कि काकी ह हमर मन तीर ले लुगरा अऊ चूरी-चाकी के डब्बा ल झोंक के केहे लागीस- 'तोर कका ल किंजर के आवन दे वोला बताहूं कि कोन कहिथे मोर महतारी नई हें। ऐ देखव मोर लइकुसहा महतारी बने नोनी मन ह मोर बर तिजहा के संगे तुम्हार बर कुरथा कपड़ा घलो लाए हवयं। मैं हा आज इही लुगरा ल पहिन के फरहार करथवं। तुम्हार लाने ल पाछू पहिन हंू। हां फेर तुम्हू मन खोर डहार जाहूं त बुधारू दर्जी मेर अपन कुरथा के नाप छोड़ देहुं। काकी के ये गोठ ल सुनते हमन के जी म खुसियारी लागीस, तभे हमन काकी ल चेताए ल धर लेन काकी संगे फुलेरा ठंडा करे बर तरिया जाबो अऊ तहां ले मैं अउ बाला दोनों झिन सुटूर-सुटूर बैदेही भौजी पारा डाहर रेगे ल धरलेन।
डंगनिया रायपुर
mai_Deva hne_Deva awa_Deva